Μαξιμιλιανός του Λόιχτενμπεργκ

O Μαξιμιλιανός (γαλλ. Maximilian de Beauharnais, 2 Οκτωβρίου 1817 - 1 Νοεμβρίου 1852) από τον Οίκο του Μπωαρναί ήταν 3ος δούκας του Λόιχτενμπεργκ και πρίγκιπας Ρομανόβσκυ. Ήταν εξάδελφος των αυτοκρατόρων Ναπολέοντα Γ΄ της Γαλλίας και Φραγκίσκου Ιωσήφ της Αυστρίας.

Βιογραφία
Ο Μαξιμιλιανός Ιωσήφ Ευγένιος Αύγουστος Ναπολέων ήταν ο δεύτερος γιος του Ευγένιου, Δούκα του Λόιχτενμπεργκ, και της Αυγούστας του Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας. Αδέλφια του ήταν η Ιωσηφίνα, σύζυγος του Όσκαρ Α΄ της Σουηδίας, ο Αύγουστος του Λόιχτενμπεργκ, η Αμαλία, σύζυγος του Πέτρου Δ΄ της Πορτογαλίας (Πέτρου Α΄ της Βραζιλίας), κ.ά.

Ο Ευγένιος ήταν γιος από τον πρώτο ο γάμο της Ιωσηφίνας Τασέρ του Λα Παζρί, η οποία σε 2ο γάμο είχε παντρευτεί τον Ναπολέοντα Βοναπάρτη.

Δούκας του Λόιχτενμπεργκ
Ο πατέρας του έλαβε από τον πεθερό του, Μαξιμιλιανό Α΄ Ιωσήφ της Βαυαρίας, τον τίτλο του 1ου δούκα του Λόιχτενμπεργκ το 1817. Ο ψιλός τίτλος συνοδευόταν με την ενεργή διοίκηση του πριγκιπάτου του Άιχστετ. Έτσι ο Μαξιμιλιανός έγινε πρίγκιπας του Λόιχτενμπεργκ.

Το 1824 απεβίωσε ο Ευγένιος και τον διαδέχθηκε ο πρωτότοκος Αύγουστος ως 2ος δούκας. Αυτός νυμφεύτηκε τη Μαρία Β΄ της Πορτογαλίας. Ήταν, όμως, άτεκνος και έτσι ο Μαξιμιλιανός έγινε διάδοχος. Μετά το τέλος του αδελφού του, Αυγούστου, το 1835, ο Μαξιμιλιανός έγινε ο 3ος δούκας του Λόιχτενμπεργκ.

Νυμφεύτηκε στο παρεκκλήσιο του Χειμερινού Ανακτόρου της Αγίας Πετρούπολης τη Μαρία Νικολάγιεβνα, πρώτη κόρη του Νικολάου Α΄. Ο πεθερός του, 12 ημέρες μετά τον γάμο, του απένειμε το ρωσικό τίτλο του πρίγκιπα Ρομανόβσκυ με την προσφώνηση της Αυτοκρατορικής Υψηλότητας.

Οικογένεια
Νυμφεύτηκε το 1839 τη Μαρία Νικολάγιεβνα, κόρη του Νικολάου Α΄ της Ρωσίας, και είχε τέκνα:
 Αλεξάνδρα (1840 - 1843).
 Μαρία (1841 - 1914), παντρεύτηκε το Γουλιέλμο της Βάδης.
 Νικόλαος (1843 - 1891), 4ος Δούκας του Λόιχτενμπεργκ. Νυμφεύτηκε μοργανατικά.
 Ευγενία (1845 - 1925), παντρεύτηκε τον Αλέξανδρο Πέτροβιτς του Ολδεμβούργου.
 Ευγένιος (1847 - 1901), 5ος Δούκας του Λόιχτενμπεργκ.
 Σέργιος (1849 - 1877), απεβίωσε στο Ρωσοτουρκικό Πόλεμο του 1877-78.
 Γεώργιος (1852 - 1912), 6ος Δούκας του Λόιχτενμπεργκ.

Μετέπειτα απόγονοι

 Η κόρη του, Μαρία, είχε τέκνα: τη Μαρία (1865-1939), σύζυγο του Φρειδερίκου Β΄ του Άνχαλτ, που ήταν άτεκνη, και το Μαξιμιλιανό (1867-1929), καγκελλάριο της Γερμανίας κατά τον Α΄ Π. Π., που είχε τέκνα τη Μαρία (1902-1944), άτεκνη, και το Βερθόλδο (1906-1963), ο οποίος είχε τέκνα: Μαργαρίτα (1932-2013), Μαξιμιλιανός (γενν. 1933), Λουδοβίκος (γενν. 1937).

 Ο γιος του, Νικόλαος, έκανε μοργανατικό γάμο και αποκλείστηκε από τη διαδοχή. Είχε γιο το Νικόλαο Β΄ (1868-1928), αυτός το Νικόλαο Γ΄ (1896-1937) και εκείνος το Νικόλαο Δ΄ (γενν. 1933), που διεκδικεί τον τίτλο του 9ου Δούκα του Λόιχτενμπεργκ.

 Η κόρη του, Ευγενία, είχε γιο τον Πέτρο Αλεξάνδροβιτς του Ολδεμβούργου (1868-1924), που νυμφεύτηκε την Όλγα Αλεξάνδροβνα (κόρη του Αλεξάνδρου Γ΄ της Ρωσίας)· ήταν άτεκνος.

 Ο γιος του, Ευγένιος, νυμφεύτηκε πρώτα την εγγονή του στρατηγού Μιχαήλ Κουτούζοφ και είχε τέκνα: τη Ντάρια (1870-1937), που παντρεύτηκε τρεις φορές, και τον Ευγένιο (1894-1951). Έπειτα νυμφεύτηκε τη Ζινάιντα "Ζίνα" Σκομπέλεβα, αδελφή του στρατηγού Μίχαελ Σκομπέλεφ.

 Ο γιος του, Γεώργιος, νυμφεύτηκε πρώτα την Θηρεσία Πετρόβνα του Ολδεμβούργου και είχε τέκνο τον Αλέξανδρο Γεωργίεβιτς, 7ο Δούκα του Λόιχτενμπεργκ (1881-1942), που ήταν άτεκνος. Έπειτα, νυμφεύτηκε την Αναστασία του Μαυροβουνίου και είχε τέκνα το Σέργιο Γεωργίεβιτς, 8ο Δούκα του Λόιχτενμπεργκ (1890-1972), άγαμο, και την Ελένη (1890-1974), που παντρεύτηκε.

 Παραπομπές 

Πηγές
 Marek, Miroslav. "A Beauharnais genealogy". Genealogy.EU.
 A listing of the Ducal family of Leuchtenberg at the Wayback Machine

Κατηγορία:Οίκος του Μπωαρναί